CELEX: 32020R0231
Language: el
Date: 2020-02-18 00:00:00
Title: Κανονισμός (ΕΕ) 2020/231 του Συμβουλίου της 18ης Φεβρουαρίου 2020 για την τροποποίηση του κανονισμού (ΕΕ) 2018/1977 του Συμβουλίου για το άνοιγμα και τον ρόπο διαχείρισης αυτόνομων ενωσιακών δασμολογικών ποσοστώσεων για ορισμένα προϊόντα αλιείας για την περίοδο 2019-2020

20.2.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 47/1
               
            
         ΚΑΝΟΝΙΣΜΟΣ (ΕΕ) 2020/231 ΤΟΥ ΣΥΜΒΟΥΛΙΟΥ
         της 18ης Φεβρουαρίου 2020
         για την τροποποίηση του κανονισμού (ΕΕ) 2018/1977 του Συμβουλίου για το άνοιγμα και τον ρόπο διαχείρισης αυτόνομων ενωσιακών δασμολογικών ποσοστώσεων για ορισμένα προϊόντα αλιείας για την περίοδο 2019-2020
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Βάσει του κανονισμού (ΕΕ) 2018/1977 του Συμβουλίου (1), προβλέπεται το άνοιγμα και ο τρόπος διαχείρισης αυτόνομων ενωσιακών δασμολογικών ποσοστώσεων για ορισμένα προϊόντα αλιείας για την περίοδο 2019-2020. Για κάθε δασμολογική ποσόστωση έχουν καθοριστεί ενδεδειγμένες ποσότητες, ώστε να διασφαλιστεί επαρκής εφοδιασμός του κλάδου μεταποίησης στην Ένωση κατά την περίοδο 2019-2020.
                  
               
                     (2)
                  
                  
                     Στο πλαίσιο της δασμολογικής ποσόστωσης που εφαρμόζεται υπό τον αύξοντα αριθμό 09.2750, που περιλαμβάνεται στο παράρτημα του κανονισμού (ΕΕ) 2018/1977, τα μόνα προιόντα που αντιστοιχούν στην περιγραφή «αυγά ψαριών, πλυμένα, απαλλαγμένα από τις συναφείς ίνες και σπλάχνα, και απλώς αλατισμένα ή σε άλμη, για την παρασκευή υποκατάστατων χαβιαριού» είναι τα υπαγόμενα στον κωδικό ΣΟ ex 0305 20 00 με κωδικό TARIC 35.
                  
               
                     (3)
                  
                  
                     Ωστόσο, σύμφωνα με τον κανονισμό (ΕΕ) 2015/2265 του Συμβουλίου (2) που προηγήθηκε του κανονισμού (ΕΕ) 2018/1977, η εν λόγω δασμολογική ποσόστωση παρέπεμπε στον κωδικό ΣΟ ex 1604 32 00 με κωδικό TARIC 20. Πρόκεται για τα προιόντα που αντιστοιχούν στην περιγραφή «αυγά ψαριών, πλυμένα, απαλλαγμένα από τις συναφείς ίνες και σπλάχνα, και απλώς αλατισμένα ή σε άλμη, για μεταποίηση υποκατάστατων χαβιαριού».
                  
               
                     (4)
                  
                  
                     Η ασυμφωνία μεταξύ των δύο κανονισμών όσον αφορά τους σχετικούς κωδικούς ΣΟ, ως προς τον ίδιο αύξοντα αριθμό, είχε ως αποτέλεσμα να καταστεί δύσκολη για τη μεταποιητική βιομηχανία στην Ένωση η ερμηνεία των σχετικών διατάξεων και η κατανόηση της διαφοράς μεταξύ των δύο κωδικών. Αυτή η έλλειψη σαφήνειας προκάλεσε αρνητικό αντίκτυπο στη μεταποιητική βιομηχανία της Ένωσης.
                  
               
                     (5)
                  
                  
                     Είναι σκόπιμο να τροποποιηθεί ο κατάλογος των προϊόντων που καλύπτονται από τη δασμολογική ποσόστωση με αύξοντα αριθμό 09.2750, ώστε να συμπεριληφθούν επίσης, για περιορισμένο χρονικό διάστημα ενός έτους, ο κωδικός ΣΟ ex 1604 32 00 με κωδικό TARIC 20. Επιπλέον, θα πρέπει να προστεθεί μια υποσημείωση που να παραπέμπει στους εν λόγω κωδικούς ΣΟ και TARIC και στην περίοδο από 1ης Ιανουαρίου 2019 έως 31ης Δεκεμβρίου 2019.
                  
               
                     (6)
                  
                  
                     Συνεπώς, ο κανονισμός (ΕΕ) 2018/1977 θα πρέπει να τροποποιηθεί αναλόγως.
                  
               
                     (7)
                  
                  
                     Η περίοδος κατά την οποία ισχύουν οι ποσοστώσεις που άνοιξαν με τον κανονισμό (ΕΕ) 2018/1977 κατά το πρώτο έτος διαρκεί από την 1η Ιανουαρίου 2019 έως τις 31 Δεκεμβρίου 2019. Δεδομένου ότι είναι αναγκαίο να διασφαλιστεί η ίση μεταχείριση των οικονομικών φορέων και λαμβανομένου υπόψη του γεγονότος ότι η δασμολογική ποσόστωση με αύξοντα αριθμό 09.2752 δεν έχει ακόμη εξαντληθεί, ο παρών κανονισμός θα πρέπει να εφαρμοστεί αναδρομικά από την 1η Ιανουαρίου 2019, ώστε να παρασχεθεί, στους οικονομικούς φορείς που χρησιμοποιούν αυγά ψαριών (τελικά προϊόντα), η δυνατότητα να διατηρήσουν χωρίς διακοπή το ευεργέτημα της ευνοϊκής δασμολογικής ποσόστωσης για περιορισμένο χρονικό διάστημα. Συνεπώς, ο παρών κανονισμός θα πρέπει να αρχίσει να ισχύει αμέσως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η τρίτη σειρά του παραρτήματος του κανονισμού (ΕΕ) 2018/1977 (αύξων αριθμός 09.2750) τροποποιείται ως εξής:
            
                        (1)
                     
                     
                        η εγγραφή στη στήλη «Κωδικός ΣΟ» αντικαθίσταται από τα εξής:
                        «ex 0305 20 00
                        ex 1604 32 00»·
                     
                  
                        (2)
                     
                     
                        η εγγραφή στη στήλη «Κωδικός TARIC» αντικαθίσταται από τα εξής:
                        «35
                        20»·
                     
                  
                        (3)
                     
                     
                        η ακόλουθη υποσημείωση προστίθεται στη στήλη «Περιγραφή» μετά τη λέξη «υποκατάστατων χαβιαριού»:
                        «Για τον κωδικό TARIC 1604320020, αυτή η δασμολογική ποσόστωση εφαρμόζεται από την 1η Ιανουαρίου 2019 έως τις 31 Δεκεμβρίου 2019».
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Φεβρουαρίου 2020.
            
               
                  Για το Συμβούλιο
               
               
                  Ο Πρόεδρος
               
               Z. MARIĆ
            
         
         
            (1)  Κανονισμός (ΕΕ) 2018/1977 του Συμβουλίου, της 11ης Δεκεμβρίου 2018, για το άνοιγμα και τον τρόπο διαχείρισης αυτόνομων ενωσιακών δασμολογικών ποσοστώσεων για ορισμένα προϊόντα αλιείας για την περίοδο 2019-2020 (ΕΕ L 317 της 14.12.2018, σ. 2).
         
            (2)  Κανονισμός (ΕΕ) 2015/2265 του Συμβουλίου, της 7ης Δεκεμβρίου 2015, για το άνοιγμα και τον τρόπο διαχείρισης αυτόνομων ενωσιακών δασμολογικών ποσοστώσεων για ορισμένα προϊόντα αλιείας για την περίοδο 2016-2018 (ΕΕ L 322 της 8.12.2015, σ. 4).